b'\n_START_ARTICLE_\nLucien Petit-Breton\n_START_PARAGRAPH_\nLucien Petit-Breton (oik. Lucien Georges Mazan; 18. lokakuuta 1882 \xe2\x80\x93 20. joulukuuta 1917) oli maantiepy\xc3\xb6r\xc3\xa4ilij\xc3\xa4. H\xc3\xa4n syntyi Loire-Atlantiquessa, Ranskassa, mutta muutti kuusivuotiaana vanhempineen Argentiinan p\xc3\xa4\xc3\xa4kaupunkiin Buenos Airesiin._NEWLINE_Petit-Bretonin py\xc3\xb6r\xc3\xa4ilyura alkoi h\xc3\xa4nen voitettuaan py\xc3\xb6r\xc3\xa4n arpajaisissa. H\xc3\xa4nen is\xc3\xa4ns\xc3\xa4 halusi poikansa tekev\xc3\xa4n "oikeita t\xc3\xb6it\xc3\xa4", niinp\xc3\xa4 Lucien Mazan alkoi k\xc3\xa4ytt\xc3\xa4\xc3\xa4 salanime\xc3\xa4 Lucien Breton. My\xc3\xb6hemmin h\xc3\xa4n muutti nimen Petit-Bretoniksi, koska oli olemassa toinenkin Lucien Breton -niminen py\xc3\xb6r\xc3\xa4ilij\xc3\xa4._NEWLINE_Petit-Breton oli ensimm\xc3\xa4inen Ranskan ymp\xc3\xa4riajon kahdesti voittanut kilpailija; h\xc3\xa4n voitti 4\xc2\xa0488 kilometrin pituisen kilpailun vuosina 1907\xe2\x80\x931908._NEWLINE_Petit-Breton voitti my\xc3\xb6s muita huomionarvoisia kilpailuja: Bol d\'Orin (1904), Pariisi-Toursin (1906), Milano\xe2\x80\x93San Remon (1907) ja Pariisi-Brysselin (1908). H\xc3\xa4n kuoli 35-vuotiaana liikenneonnettomuudessa l\xc3\xa4hell\xc3\xa4 Troyesia Ranskassa palvellessaan armeijassa ensimm\xc3\xa4isess\xc3\xa4 maailmansodassa.'